Luigi Bellotti

**Luigi Bellotti** (1914–1995) var en italiensk katolsk prelat som var tilknyttet Den hellige stols diplomatiske tjeneste. Han ble erkebiskop i 1964 og var postert som pavelig representant i Afrika - der han både opplevde Biafrakrigen og deretter Idi Amins styre i Uganda - , senere i Uruguay og deretter i de skandinaviske land.

## Liv og virke
### Prest
Luigi Bellotti ble presteviet den 11. juli 1937. For å forberede seg på en diplomatisk karriere begynte han ved Det pavelige diplomatakademi i Roma i 1942. Deretter gikk han inn i Den hellige stols diplomatiske tjeneste. Hans studie om ekskommunikasjon av kommunister og fascister (*nazifascisti*) ble publisert i 1949. Hans tidlige oppdrag inkluderte et opphold på slutten av 1950-tallet ved det apostoliske internuntiatur til Tyrkia.

### Erkebiskop, apostolisk delegat, nuntius
#### Sentrale Vestafrika
Den 18. juli 1964 utnevnte pave Paul VI ham til titulærerkebiskop av *Voncariana* og apostolisk delegat til Sentral-Vest-Afrika. Han mottok sin bispeinnvielse 4. oktober 1964 av Giuseppe Carraro, biskop av Verona. Medkonsekrerende var erkebiskopen av Lanciano og Ortona, Pacifico Maria Luigi Perantoni OFM, og biskopen av Foggia, Giuseppe Lenotti. 

Hans tilsynsområde omfattet Nigeria, Kamerun, Gabon, Oubangui-Chari (Den sentralafrikanske republikk), og Tsjad. Det skulle bli Bellottis oppgave å fortelle da bare 32 år gamle fader Francis Arinze, senere kardinal, og få ham til begripe, at paven hadde utnevnt ham til hjelpebiskop og koadjutor til erkebiskopen av Onitsha øst i Nigeria. Dette var mens Biafrakrigen herjet det østlige Nigeria. 

Bellotti deltok som konsilsfader i den tredje og fjerde sesjon av Det andre Vatikankonsil.

#### Uganda
Den 27. november 1969 ble han utnevnt til apostolisk pro-nuntius til Uganda. I løpet av sin tid der ble han i oktober 1973 anklaget av Ugandas president Idi Amin for å være spion for det amerikanske CIA, ettersom han reiste rundt i hele landet uten autorisasjon og spredte rykter for å diskreditere regjeringen. Idi Amin hadde etter kort tid ved makten begynt med utrenskninger av folk han mente stod ham imot; i den tiden erkebiskop Bellotti var postert i landet opplevde han at det blant annet gikk ut over lango- og acholifolk Dette var også den tiden da Idi Amin utviste særlig indiskættede og andre asiater fra landet.

#### Uruguay
Han ble utnevnt til apostolisk nuntius til Uruguay 3. september 1975.

#### De fem nordiske land
Den 27. oktober 1981 utnevnte pave Johannes Paul II erkebiskop Luigi Bellotti til pro-nuntius til Island og til Finland, samt apostolisk delegat til Skandinavia. Den 2. oktober 1982, i forkant av offentliggjøringen av etableringen av diplomatiske forbindelser mellom Den hellige stol og de tre involverte nasjonene, opphørte hans utnevnelse som delegat og han ble pro-nuntius til Danmark, Norge og Sverige.

Han ble avløst i disse diplomatiske stillingene 31. oktober 1985 av erkebiskop Henri Lemaître, og døde 23. september 1995.

Hans personlige papirer holdes av de kirkelige historiske arkiver i Verona. En gate i Verona er oppkalt etter ham: Via Mons. Luigi Bellotti.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Lucido Maria Parocchi (1833-1903) *1871
* Kardinal Agostino Gaetano Riboldi (1839–1902) *1877
* Biskop Francesco Ciceri (1848–1924) *1901
* Biskop Ferdinando Rodolfi (1866–1943) *1911
* Biskop Antonio Mantiero (1884–1956) *1931
* Biskop Giuseppe Carraro (1899–1980) *1952
* Erkebiskop *Luigi Bellotti* (1914–1995) *1964

## Referanser